Številka: 35431-63/2021-2550-29

Datum: 23. 3. 2022

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. [113/05](http://www.uradni-list.si/1/objava.jsp?sop=2005-01-5007) – uradno prečiščeno besedilo, [89/07](http://www.uradni-list.si/1/objava.jsp?sop=2007-01-4388) – odl. US, [126/07](http://www.uradni-list.si/1/objava.jsp?sop=2007-01-6415) – ZUP-E, [48/09](http://www.uradni-list.si/1/objava.jsp?sop=2009-01-2380), [8/10](http://www.uradni-list.si/1/objava.jsp?sop=2010-01-0251) – ZUP-G, [8/12](http://www.uradni-list.si/1/objava.jsp?sop=2012-01-0268) – ZVRS-F, [21/12](http://www.uradni-list.si/1/objava.jsp?sop=2012-01-0815), [47/13](http://www.uradni-list.si/1/objava.jsp?sop=2013-01-1783), [12/14](http://www.uradni-list.si/1/objava.jsp?sop=2014-01-0304), [90/14](http://www.uradni-list.si/1/objava.jsp?sop=2014-01-3646), [51/16](http://www.uradni-list.si/1/objava.jsp?sop=2016-01-2246), [36/21](http://www.uradni-list.si/1/objava.jsp?sop=2021-01-0716), [82/21](http://www.uradni-list.si/1/objava.jsp?sop=2021-01-1758) in 189/21) in petega odstavka 51.a člena Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20) v predhodnem postopku za nameravani poseg: prenosni plinovod R21AZ, Konjiška vas - Oplotnica, nosilcu nameravanega posega PLINOVODI d.o.o., Cesta Ljubljanske brigade 11b, 1000 Ljubljana, ki ga po pooblastilu direktorjev Marjana Eberlinca in Sarah Jezernik Konovšek zastopa PROJEKT d.d., Nova Gorica, Kidričeva ulica 9a, 5000 Nova Gorica, naslednji

**S K L E P**

1. Za nameravani poseg: prenosni plinovod R21AZ, Konjiška vas – Oplotnica na zemljiščih v k.o. 1114 Konjiška vas, k.o. 1107 Tepanje, k.o. 1106 Bezina, k.o. 764 Zgornje Gruškovje in k.o. 763 Oplotnica, nosilcu nameravanega posega PLINOVODI d.o.o., Cesta Ljubljanske brigade 11b, 1000 Ljubljana, ni potrebno izvesti presoje vplivov na okolje in pridobiti okoljevarstvenega soglasja.
2. Pritožba zoper ta sklep ne zadrži njegove izvršitve.
3. V tem postopku stroški niso nastali.

**O b r a z l o ž i t e v:**

Ministrstvo za okolje in prostor, Direktorat za okolje (v nadaljevanju naslovni organ), je dne 16. 11. 2021 s strani nosilca nameravanega posega PLINOVODI d.o.o., Cesta Ljubljanske brigade 11b, 1000 Ljubljana, ki ga po pooblastilu direktorjev Marjana Eberlinca in Sarah Jezernik Konovšek zastopa PROJEKT d.d., Nova Gorica, Kidričeva ulica 9a, 5000 Nova Gorica (v nadaljevanju nosilec nameravanega posega), prejel zahtevo za izvedbo predhodnega postopka za nameravani poseg: prenosni plinovod R21AZ, Konjiška vas - Oplotnica, v skladu z 51.a členom Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20, v nadaljevanju ZVO-1).

K zahtevi je nosilec nameravanega posega priložil:

* Seznam zemljišč za gradnjo;
* Izpolnjen obrazec zahteve za začetek predhodnega postopka z dne 11. 11. 2021;
* Pooblastilo za zastopanje z dne 24. 5. 2021 in
* DGD – za pridobitev mnenj, VODILNI NAČRT, Prenosni plinovod R21 AZ, Konjiška vas – Oplotnica, št. projekta: 15225-07, marec 2020, PROJEKT d.d., Nova Gorica, Kidričeva 9a, 5000 Nova Gorica.

Nosilec nameravanega posega je zahtevo dne 1. 3. 2022 in 7. 3. 2022 dopolnil še z naslednjo dokumentacijo:

* Dopis »Dopolnitev vloge za predložitev dokazov v predhodnem postopku za poseg: Prenosni plinovod R21AZ, Konjiška vas – Oplotnica« št. 152250700 z dne 28. 2. 2002 s prilogami;
* DGD – za pridobitev mnenj, VODILNI NAČRT, Prenosni plinovod R21 AZ, Konjiška vas – Oplotnica, št. projekta: 15225-07, marec 2020, PROJEKT d.d., Nova Gorica, Kidričeva 9a, 5000 Nova Gorica (popravljena verzija);
* DGD, Geološko geotehnični elaborat, Prenosni plinovod R21 AZ, Konjiška vas – Oplotnica, št. elaborata: 15225\_0717, marec 2020, Geoinženiring d.o.o., Dimičeva 14, 1000 Ljubljana.

V skladu s prvim odstavkom 51.a člena ZVO-1 mora nosilec nameravanega posega v okolje iz tretjega odstavka 51. člena tega zakona od ministrstva zahtevati, da ugotovi, ali je za nameravani poseg treba izvesti presojo vplivov na okolje in pridobiti okoljevarstveno soglasje. Pri ugotovitvi iz prvega odstavka 51.a člena ZVO-1 ministrstvo upošteva merila, ki se nanašajo na značilnosti nameravanega posega v okolje, njegovo lokacijo in značilnosti možnih vplivov posega na okolje.

Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20). Prvi odstavek 3. člena Uredbe o posegih v okolje, za katere je treba izvesti presojo vplivov na okolje, določa, da so vrste posegov v okolje, za katere je presoja vplivov v okolje obvezna, če se zanje v predhodnem postopku ugotovi, da bi lahko imeli pomembne vplive na okolje navedene v Prilogi 1 te uredbe in označeni z oznako X v stolpcu PP. Podrobnejša merila za ugotovitev o potrebnosti izvedbe presoje vplivov na okolje in izdaje okoljevarstvenega soglasja so določena v Prilogi 2 Uredbe o posegih v okolje, za katere je treba izvesti presojo vplivov na okolje.

V skladu s točko D Energetika, D.IV Prenos energije, D.IV.1.1 Priloge 1 Uredbe o posegih v okolje, za katere je treba izvesti presojo vplivov na okolje, je izvedba predhodnega postopka obvezna, če gre za druge cevovode za transport nafte in naftnih derivatov, razen priključkov na objekte javne infrastrukture, nad 1 km in cevovodi za transport zemeljskega plina z največjim delovnim tlakom 5 barov ali več in dolžine 1 km ali več, razen priključkov, kot jih definirajo predpisi, ki urejajo graditev objektov, na objekte javne infrastrukture.

Iz predložene dokumentacije izhaja, da nameravani poseg obsega novogradnjo podzemnega prenosnega plinovoda na odseku od Konjiške vasi do Oplotnice z nazivnim premerom dimenzije DN 150, predvidenim delovnim tlakom 50 bar in dolžine 7.046 m, zato je, upoštevajoč točko D.IV.1.1 iz Priloge 1 Uredbe o posegih v okolje, za katere je treba izvesti presojo vplivov na okolje, za nameravani poseg treba izvesti predhodni postopek.

*Opis nameravanega posega*

Namen nameravanega posega je izvedba prenosnega plinovodnega omrežja vključno s pripadajočimi objekti na območju med Konjiško vasjo in Oplotnico.

Opis trase cevovoda:

trasa prenosnega plinovoda se začne znotraj obstoječega platoja Odcep Konjiška vas in poteka severovzhodno čez kmetijske površine proti Spodnjim Tepanjam. Obrne se proti severozahodu, prečka vodotoka Dravinjo in Bezino. Pred gozdom trasa plinovoda prečka državno cesto R2 Tepanje–Slovenske Konjice. Trasa se v severni smeri nadaljuje čez obdelovalne površine, prečka gozd, ter spet teče čez obdelovalne površine do vodotoka Oplotnica. Naselju Pobrež se približa z vzhodne strani, se ostro obrne proti severozahodu in se po severni strani izogne naselju Pobrež ter nadaljuje proti Dobriški vasi, kjer se vzhodno od vasi obrne proti Oplotnici. V gozdu trasa ves čas poteka po vzhodni strani občinske ceste Tepanje–Oplotnica in se konča v predvideni plato RP Oplotnica.

Opis inštalacij cevovoda:

plinovod bo nazivnega premera DN 150. Delovni tlak bo znašal 50 bar. Plinovod bo grajen iz materiala L245MB (PSL 2) po SIST EN ISO 3183 iz visoko frekvenčno indukcijsko vzdolžno varjenih cevi (HFW), ki bodo proti koroziji zaščitene z aktivno in pasivno zaščito. Debelina stene cevi, bo v odvisnosti od načrtovanega faktorja pri cevovodu znašala 4,0 mm in 5,0 mm.

Vse cevi namenjene podzemni vgradnji bodo tovarniško proti korozijsko zaščitene s polietilenskim slojem Klase B ali dodatno s poliproplineskim slojem Klase C po standardu SIST EN ISO 21809-1. Izvedba izolacije bo glede na vrsto terena in temperaturo zemeljskega plina izvedena po standardu DIN 30670 v kombinaciji S-n (S – za temperature do 70°C, n – normalne obremenitve cevi) oziroma po standardu DIN30678 v kombinaciji PP (tri slojni proplien).

Plinske cevi bodo skladiščene na začasnih deponijah v bližini poteka trase. Na deponijah se bodo izvajala vsa krivljenja cevi. Tu se bo vizualno kontroliralo tudi poškodbe cevi oziroma izolacije. Poškodovane cevi se bo izločilo.

Jeklene cevi se bo med seboj spajalo elektroobločno s čelnim V zvarom. Cevi se bodo varile v sekcije ob jarku in šele nato se bodo po sekcijah polagale v jarek. Izjemoma se bodo v jarku varile le sekcije cevovodov med seboj. Na takšnih mestih bo potrebno zagotoviti dovolj prostora za delo osebja v jarku. Postopki varjenja morajo biti certificirani v skladu s standardom EN ISO 15614-1 ali EN288-3 in EN288-9.

Na jeklenem plinovodu bo potrebno izvajati kontrolo zvarnih spojev, v skladu s SIST EN 1435: Neporušni pregled zvarov – Radiografski pregled zvarnih spojev. Vse zvare bo potrebno radiografsko preveriti. Posebej zahtevne zavrne spoje pa bo potrebno še dodatno pregledati po postopku z ultrazvokom.

Za antikorozijsko izolacijo varilnih mest in spojev tovarniško izoliranih cevi in fitingov se mora uporabljati termo krčno izolacijo. Za zaščito varilnih mest in spojev na cevovodu z izolacijo S-n se bo uporabilo termo krčno izolacijo HTLP 60, za zaščito varilnih mest in spojev na cevovodu z izolacijo PP se bo uporabilo termo krčno izolacijo HTLP-PP.

Izolacijo na uvlečenem delu plinovodne cevi in varjenih mest bo potrebno dodatno zaščititi. Potrebno bo izvesti ročno izolacijo zvarnih spojev s termo krčnim materialom dodatno ojačanim s kompozitnim materialom po standardu EN12068 – Class C50.

Po končani izolaciji bo treba izvesti kontrolo zaščite z detektorjem prebojnosti z napetostjo 25 kV.

Pred tlačnim preizkušanjem bo potrebno preveriti čistost plinovoda in po potrebi tudi ovalnost. Odsek plinovoda bo potrebno očistiti s čistilcem, ki po plinovodu potiska zrak in ga takoj zatem tudi kalibrirati. Premer kalibrirne plošče za premere cevi DN 200, 95% notranjega premera cevi z najdebelejšo steno.

Tlačni preizkus se bo izvedel skladno s priporočilom DVGW G469 po postopku B2 z dvokratnim dvigom tlaka. Preizkusni tlak bo v najvišji točki znašal 75 bar in bo trajal najmanj 24 ur. Preizkusni medij bo čista, hladna in ne agresivna voda.

Plinovod in objekte na prenosnem plinovodu bo potrebno preizkušati ločeno.

Tlačnemu preizkusu bo sledilo odvodnjavanje linije, sušenje z poliuretanskimi čistilci ter s suhim zrakom. Plinovod mora biti osušen do rosiščne temperature zemeljskega plina - 20°C.

Spuščanje zemeljskega plina v plinovod se bo opravilo po vseh uspešno opravljenih preizkusih, prevzemih in na osnovi uporabnega dovoljenja pristojne inšpekcije, ki odobri polnjenje z zemeljskim plinom. Polnjenje plina lahko opravi le za to strokovno usposobljena služba ob prisotnosti upravljalca povezovalnega plinovodnega omrežja.

Opis gradbene izvedbe cevovoda:

pri izkopu jarka za plinovod se bo upoštevalo naklon zemljine 60° v zemljini III. ktg., oziroma z naklonom, ki zagotavlja stabilnost glede na vrsto zemljine in dejanske razmere na terenu. Na vsaki strani jarka se bo zagotovila prosta širina terena min. 1,0 m.

Na območjih asfaltnih površin se bo izkop jarka izvajal z vertikalnimi obodnimi stenami. Po potrebi se bo jarek razpiral. V času gradnje plinovoda bo potrebno paziti, da ne pride do posedanja ali rušenja obstoječih asfaltnih površin vzdolž jarka ali rušenja jarka zaradi obremenitve z mehanizacijo.

V območjih približevanja obstoječim podzemnim inštalacijam se bo izkop izvajal ročno, da se izogne poškodbam. Posebno bo treba paziti na podzemne instalacije in izkope v neposredni bližini objektov.

Izbran delovni pas širine 12,0 m za izgradnjo plinovoda DN 150, sega 5,0 m levo od osi plinovoda (deponija izkopa) in 7,0 m desno za potrebe varjenja cevi in transportne poti. V območju objektov in ostalih ovir na trasi se bo širina delovnega pasu prilagodila dejanskim razmeram na terenu, kar bo moral izvajalec upoštevati pri izvajanju gradbenih del in pri montaži plinovodne cevi. Delovni pas se lahko, na osnovi dogovora med izvajalcem in lastnikom zemljišča, tudi razširi.

Posteljica za cevovod mora biti zravnana ter očiščena kamnov in predmetov, ki bi lahko poškodovali izolacijo cevovoda. Posteljica se bo pripravila iz peska granulacije 0/4 mm v višini 10 cm. Zasip cevovoda se bo izvedel do višine 20 cm nad cevjo, prav tako iz peska granulacije 0/4 mm.

Zasipavanje se bo izvajalo v plasteh po 30 cm, pod prometnimi površinami v plasteh po 10-20 cm z ustreznim nabijanjem. Vzdolž celotne plinovodne trase se bo 50 cm nad plinovodom položil opozorilni trak rumene barve z napisom "POZOR PLINOVOD".

Po končani gradnji se bo višek odvečnih količin zemeljskega materiala odpeljal na ustrezno deponijo, skladno z zakonodajo in vzpostavilo prvotno stanje.

Opis inštalacij na odcepu Konjiška vas:

znotraj obstoječega ograjenega platoja se bo zgradilo poenostavljeno oddajno prejemno postajo POSČP Konjiška Vas. Postaja bo služila čiščenju in pregledovanju predvidenega plinovoda. Postaja se bo navezala na plinovod oznake R21A preko že pripravljenega odcepa znotraj platoja. Postaja bo velikosti DN 150. Vsa vgrajena oprema bo tlačne stopnje ANSI300.

Opis gradbene izvedbe na odcepu Konjiška vas:

sprejemno oddajna čistilna postaja Konjiška vas se bo zgradila znotraj obstoječega platoja odcepa Konjiška vas prenosnega plinovoda R21A. Vse potrebne napeljave za nemoteno delovanje plinovoda se bodo namestile znotraj ograje. Površine znotraj platoja se bodo delno tlakovale, delno posule s prodom. Dostop do platoja je urejen po obstoječi poljski poti.

Opis inštalacij na RP Oplotnica:

predvidena je izgradnja ograjenega platoja, kjer se bo postavilo poenostavljeno oddajno sprejemno čistilno postajo POSČP Oplotnica. Postaja bo služila čiščenju in pregledovanju predvidenega plinovoda. Postaja se bo navezala na plinovod oznake P142 v km 8+898, ki poteka ob predvideni postaji. Iz postaje se bo izvedel še odcep za predvideno merilno regulacijsko postajo. Postaja bo velikosti DN 150. Vsa vgrajena oprema bo tlačne stopnje ANSI300.

Opis gradbene izvedbe na RP Oplotnica:

RP Oplotnica se bo zgradila na ograjenem platoju za prenosni plinovod R21AZ. Povozne površine znotraj platoja bodo asfaltirane. Ostale površine bodo delno tlakovane s pranimi ploščami, delno posute s prodom. V okviru gradnje platoja je predvidena dostopna pot s širino vozišča 3,5 m, z navezavo na obstoječo (asfaltno) občinsko cesto.

Plato se bo ogradil z ograjo minimalne višine 2,2 m. Ograja mora biti iz kovinskih plastificiranih panojev, vstavljenih v stebrne profile z zgornjimi nastavki za zaščito z bodečo žico tipa NATO. Spodnji del ograje je zaključen z betonskim robnikom. Tlorisni gabariti platoja pravokotne oblike so ca. 22,0 x 20,2 m, površina ca. 444,4 m2. Vse potrebne inštalacije bodo nameščene znotraj ograje.

Oskrba s pitno vodo ni predvidena. Tehnološka ali odpadna komunalna voda ne bo nastajala. Padavinska voda bo razpršeno ponikala znotraj ograje platoja v tla. Na platoju se bo uredil priključek na električno omrežje. Izvedel se bo sistem zaščite pred delovanjem strele z izoliranimi lovilnimi palicami. Na platoju bo skupna prostostoječa omara za nadzor statusa zapornega ventila (GSM/GPRS komunikacija, baterijsko napajanje) in katodno zaščito.

Potreben čas za izvedbo del je ocenjen na 180 dni.

Ministrstvo je v skladu s četrtim odstavkom 51.a člena ZVO-1, kjer je določeno, da lahko ministrstvo zaradi izvedbe ugotovitve iz prvega odstavka tega člena zaprosi ministrstva in organizacije iz tretjega odstavka 52. člena tega zakona, da pošljejo pisno mnenje o tem, ali je za nameravani poseg treba izvesti presojo vplivov na okolje s stališča njihove pristojnosti, z dopisom št. 35431-63/2021-2550-4 z dne 23. 11. 2021 zaprosilo za mnenje:

* Zavod Republike Slovenije za varstvo narave, Tobačna ulica 5, 1000 Ljubljana;
* Ministrstvo za zdravje, Štefanova ulica 5, 1000 Ljubljana;
* Zavod za ribištvo Slovenije, Spodnje Gameljne 61a, 1211 Ljubljana – Šmartno;
* Direkcijo Republike Slovenije za vode, Mariborska cesta 88, 3000 Celje;
* Zavod za gozdove Slovenije, Večna pot 2, 1001 Ljubljana;
* Zavod Republike Slovenije za varstvo kulturne dediščine, Območna enota Maribor, Slomškov trg 6, 2000 Maribor;
* Zavod Republike Slovenije za varstvo kulturne dediščine, Območna enota Celje, Glavni trg 1, 3000 Celje;
* Ministrstvo za kmetijstvo, gozdarstvo in prehrano, Direktorat za gozdarstvo, Dunajska cesta 22, 1000 Ljubljana;
* Ministrstvo za kmetijstvo, gozdarstvo in prehrano, Direktorat za kmetijstvo, Dunajska cesta 22, 1000 Ljubljana.

Ministrstvo je dne 9. 12. 2021 prejelo mnenje št. 35107-0425/2021/4-MKC z dne 6. 12. 2021 s strani Zavoda za varstvo kulturne dediščine Slovenije, Služba za kulturno dediščino, Območna enota Maribor, Slomškov trg 6, 2000 Maribor (v nadaljevanju ZVKDS OE Maribor). ZVKDS OE Maribor je v mnenju ugotovil, da je kulturnovarstveni režim za nameravani poseg opredeljen v 21. členu Uredbe o državnem prostorskem načrtu za prenosne plinovode zanke do Zreč (Uradni list RS, št. 51/14; za območja registriranih arheoloških najdbišč), deloma pa tudi v Odloku o razglasitvi kulturnih spomenikov lokalnega pomena za Občino Oplotnico (Uradno glasilo slovenskih občin, št. 57/2019; za območji tangiranih kulturnih spomenikov Oplotnica – Arheološko območje Oplotnica (EŠD 29857) in Markečica – Rimska cesta Celeia – Poetovio (EŠD 6877)). ZVKDS OE Maribor nadalje navaja, da je na isto projektno dokumentacijo DGD, na podlagi vloge nosilca nameravanega posega, izdal tudi že kulturnovarstvene pogoje (št. 35107-0425/2021/2-MKC z dne 8. 6. 2021) v postopku pridobivanja mnenja za gradbeno dovoljenje za poseg. Na osnovi navedenega ZVKDS OE Maribor povzema, da je doslej kulturna dediščina obravnavana korektno, da so fazni ukrepi glede varstva arheološke dediščine že zastavljeni in načeloma zagotovljeni. S kulturnovarstvenega stališča zato ZVKDS OE Maribor ocenjuje, da za nameravani poseg presoja vplivov na okolje in pridobivanje okoljevarstvenega soglasja nista potrebna.

Ministrstvo je dne 9. 12. 2021 prejelo mnenje št. 354-174/2021-6 z dne 9. 12. 2021 s strani Ministrstva za zdravje, Direktorat za javno zdravje, Štefanova ulica 5, 1000 Ljubljana s prilogo mnenjem, ki ga je pod št. 212b-09/1649-21/NP-3476099 dne 7. 12. 2021 pripravil Nacionalni laboratorij za zdravje, okolje in hrano, Center za okolje in zdravje, Oddelek za okolje in zdravje Maribor, Prvomajska ulica 1, 2000 Maribor (v nadaljevanju NLZOH). NLZOH na podlagi pregleda dokumentacije ugotavlja, da za nameravani poseg izvedba presoje vplivov na okolje s stališča pristojnosti varovanja zdravja ljudi pred vplivi iz okolja ni potrebna.

Ministrstvo je dne 13. 12. 2021 prejelo mnenje št. 35108-0147/2021-6-MR z dne 8. 12. 2021 s strani Zavoda za varstvo kulturne dediščine Slovenije, Služba za kulturno dediščino, Območna enota Celje, Glavni trg 1, 3000 Celje (v nadaljevanju ZVKDS OE Celje). ZVKDS OE Celje po pregledu dokumentacije ugotavlja:

* da nameravani poseg – na območju krajevne pristojnosti ZVKDS OE Celje poteka z delom trase na območju registriranega arheološkega najdišča Tepanje – Arheološko območje Javornik (EŠD 29843);
* da je kulturnovarstveni režim za nameravani poseg opredeljen v 21. členu Uredbe o državnem prostorskem načrtu za prenosne plinovode zanke do Zreč (Uradni list RS, št. 15/14; za območja registriranih arheoloških najdišč);
* da je na predmetno projektno dokumentacijo DGD ZVKDS OE Celje nosilcu nameravanega posega že izdal kulturnovarstvene pogoje za predviden poseg št. 35108.0147/2021-2-MR z dne 22. 6. 2021, kjer je opredelil, da je na območju Arheološkega območja Javornik potrebno izvesti predhodne arheološke raziskave za določitev vsebine in sestave najdišča – intenzivni pašniki in podpovršinski terenski pregled (ITP) in arheološki testni izkop z ročnim izkopom testnih jam (TJ) velikost 1 x 1 m in v globino do sterilne geološke osnove; testne jame se izkopljejo v mreži pr. 50 m (skupaj 7 TJ na trasi koridorja). Za izvedbo predhodne arheološke raziskave je skladno z 31. členom ZVKD-1 potrebno na Ministrstvu za kulturo pridobiti kulturnovarstveno soglasje za raziskavo in odstranitev arheoloških ostalin.

Na osnovi navedenega ZVKDS OE Celje povzema, da je doslej varstvo nepremične arheološke kulturne dediščine obravnavano korektno in v zadostni meri ter da je nosilec nameravanega posega že pristopil, skladno z 21. členom Uredbe, k pridobivanju kulturnovarstvenih aktov, ki zagotavljajo potrebno varstvo arheološke dediščine. ZVKDS OE Celje tako za del trase v njegovi pristojnosti, skladno z 84. členom Zakona o varstvu kulturne dediščine (ZVKD-1, Uradni list RS, št. 16/08, 123/08, 8/11, 30/11-Odl.US, 90/12, 111/13 in 32/16) podaja mnenje, da s kulturnovarstvenega stališča za nameravani poseg presoja vplivov na okolje in pridobivanje okoljevarstvenega soglasja ni potrebna.

Ministrstvo je dne 14. 12. 2021 prejelo mnenje št. 3562-0439/2021-2 z dne 13. 12. 2021 s strani Zavoda Republike Slovenije za varstvo narave, Območna enota Celje, Vodnikova ulica 3, 3000 Celje (v nadaljevanju ZRSVN). ZRSVN je v mnenju podal mnenje o obveznosti izvedbe presoje sprejemljivosti posega na varovana območja. ZRSVN po pregledu predložene dokumentacije ugotavlja, da se območje predvidene gradnje Prenosnega plinovoda R21 AZ Konjiška vas - Oplotnica in njegov daljinski vpliv nahaja izven posebnih varstvenih območij (območja Natura 2000) in zavarovanih območij. Iz tega razloga ZRSVN ocenjuje, da presoje vplivov na okolje na varovana območja narave ni potrebno izvesti. ZRSVN je v nadaljevanju prav tako podal oceno verjetnosti pomembnejših vplivov izvedbe posega na naravne vrednote in biotsko raznovrstnost

Nameravani poseg se nahaja na območju:

* zoološke in hidrološke naravne vrednote lokalnega pomena Dravinja (evid. št. 4495V) (Pravilnik o določitvi in varstvu naravnih vrednot, Uradni list RS, št. 111/04, 70/06, 58/09, 93/10, 23/15 in 7/19 ter sklep št. 35600-46/2017 z dne 16. 2. 2018 in sklep št. 35600-10/2021-5 z dne 21.1.2021), za katero je pripravljen strokovni predlog za spremembo v državni pomen in z dodano ekosistemsko zvrstjo;
* ekološko pomembnega območja Pohorje (ID 41200).

Trasa prenosnega plinovoda poteka večinoma po kmetijskih zemljiščih, na določenih mestih pa prečka tudi vodotoke, med drugim tudi reko Dravinjo. Prečkanje reke Dravinje je predvideno s prekopavanjem struge. Klasično prečkanje vodotoka običajno pomeni sekanje obrežne zarasti na mestu prečkanja in širše ob strugi, začasno preusmeritev vode in razširitev struge, obojestransko trajno lokalno utrjevanje brežin in izvedbo pragov v strugi. Izkušnje na terenu kažejo, da takšen poseg lahko povzroči nadaljnjo erozijo brežin v širšem območju vodotoka, kar pomeni večji obseg vzdrževalnih del in večje vplive na lastnosti naravne vrednote. Varstvene usmeritve za naravno vrednoto: ohranjanje obrežne vegetacije, naravnih brežin in dna vodotoka sledijo varstvenim ciljem za ohranjanje vrednostnih lastnosti naravne vrednote. ZRSVN ocenjuje, da bo nameravani poseg s klasičnim prečkanjem reke Dravinje zaradi vpliva posega na lastnosti naravne vrednote, lahko verjetno pomembno vplival na naravno vrednoto na obravnavanem območju. Prav tako je s prekopavanjem predvideno tudi prečkanje reke Oplotnice (Oplotniščice), kar bi lahko pomembno vplivalo na biotsko raznovrstnost. Oplotnica je na predvidenem mestu prečkanja razmeroma dobro ohranjena, prav tako je prisotna gosta obrežna vegetacija. Kot taka predstavlja habitat za pohro (*Barbus meridionalis*), potočno postrv (*Salmo trutta*) in donavskega potočnega piškurja (*Eudontomyzon vladykovii*). Slednji je zavarovan z Uredbo o zavarovanih prostoživečih živalskih vrstah (Uradni list RS, št. 46/04, 109/04, 84/05, 115/07, 32/08 – odl. US, 96/08, 36/09, 102/11, 15/14, 64/16 in 62/19) in naveden v njeni prilogi 1A, kjer so živalske vrste, za katere je določen varstveni režim za varstvo živali in populacij, ter prilogi 2A, kjer so živalske vrste, za katere so določeni ukrepi varstva habitatov in smernice za ohranitev ugodnega stanja njihovih habitatov. Pravilnik o uvrstitvi ogroženih rastlinskih in živalskih vrst v rdeči seznam (Uradni list RS, št. 82/02, 42/10) pa donavskega potočnega piškurja opredeljuje kot prizadeto vrsto (E). Glede na zgoraj navedeno, skladno z 51.a členom ZVO-1 ZRSVN meni, da je presojo vplivov na okolje s stališča ohranjanja narave potrebno izvesti.

Ministrstvo je dne 15. 12. 2021 prav tako prejelo mnenje št. 4202-87/2021-5 z dne 14. 12. 2021 s strani Zavoda za ribištvo Slovenije, Spodnje Gameljne 61a, 1211 Ljubljana – Šmartno (v nadaljevanju ZZRS). Iz mnenja ZZRS izhaja, da bo predvidena trasa plinovoda prečila več vodotokov s prekopom struge. Zavarovanje dna se bo izvedlo s kamnito oblogo v obsegu minimalno 3 m gor- in dol- vodno od plinske cevi. Na podlagi dosedanjih izkušenj z izgradnjo plinovodov na območju vodotokov ZZRS meni, da s stališča ribištva presoja vplivov na okolje za poseg ni potrebna. Kljub temu pa mora nosilec nameravanega posega načrtovane posege na območju vodotokov uskladiti z ZZRS, saj načrtovano prečenje vseh vodotokov s prekopom struge ni ustrezno. ZZRS tako navaja, da naj bo prečenje vodotokov Dravinja, Oplotnica in Bezina izvedeno z metodo podvrtavanja.

Ministrstvo je dne 17. 12. 2021 prejelo mnenje št. 35019-48/2021-4 z dne 17. 12. 2021 s strani Direkcije Republike Slovenije za vode, Mariborska cesta 88, 3000 Celje (v nadaljevanju DRSV). DRSV v mnenju ugotavlja, da predmetni plinovod s prečkanjem, kar trinajstkrat poseže na vodna in priobalna zemljišča voda 1. (Dravinja) in 2. reda (Bezinščica, Oplotnica ter več neimenovanih vodotokov in odvodnih jarkov). Večina načrtovanih prečkanj je s prekopom, kjer so v območju prečkanj načrtovana zavarovanja strug v različnih obsegih in na različne načine. Plinovod na več daljših odsekih poteka vzdolžno z vodotoki (Bezinščica in neimenovani vodotok), v njihovi neposredni bližini. Plinovod poseže tudi na poplavna območja, kjer so že določeni razredi poplavne nevarnosti in sicer v razrede velike, srednje, majhne in preostale poplavne nevarnosti ter na labilna in erozijsko ogrožena območja z običajnimi in zahtevnimi ukrepi, ki so določena na podlagi opozorilne karte erozije. Glede na navedeno DRSV meni, da bi nameravani poseg lahko imel pomembne vplive na vode oz. okolje, zato ugotavlja, da je iz vidika upravljanja z vodami treba izvesti presojo vplivov na okolje.

Ministrstvo je dne 21. 12. 2021 prejelo mnenje št. 3501-9/2021/4 z dne 20. 12. 2021 s strani Ministrstva za kmetijstvo, gozdarstvo in prehrano, Dunajska cesta 22, 1000 Ljubljana (v nadaljevanju MKGP). Iz mnenja MKGP izhaja, da trasa nameravanega posega poteka tudi preko kmetijskih zemljišč ter nadalje, da je zanj potrebno izvesti presojo vplivov na okolje in pridobiti okoljevarstveno soglasje.

Dne 23. 12. 2021 je ministrstvo prav tako prejelo mnenje št. 3407-132/2021-7 z dne 22. 12. 2021 s strani Zavoda za gozdove Slovenije, Večna pot 2, p.p. 2971, 1001 Ljubljana (v nadaljevanju ZGS). Iz mnenja ZGS izhaja, da je izvedba nameravanega posega s stališča gozdarstva in lovstva sprejemljiva ter nadalje, da je ZGS k nameravanemu posegu dne 1. 7. 2021 že izdal Mnenje k projektni dokumentaciji za gradnjo prenosnega plinovoda št. 350-6/2021.

Ministrstvo je z dopisom št. 35431-63/2021-2550-14 z dne 22. 12. 2021 nosilcu nameravanega posega posredovalo poziv k predložitvi dokazov, in sicer poziv k opredelitvi do prejetih mnenj in k opredelitvi do ugotovitev upravnega organa.

Nosilec nameravanega posega je na poziv odgovoril dne 1. 3. 2022 in 7. 3. 2022 s predložitvijo naslednje dokumentacije:

* Dopis »Dopolnitev vloge za predložitev dokazov v predhodnem postopku za poseg: Prenosni plinovod R21AZ, Konjiška vas – Oplotnica« št. 152250700 z dne 28. 2. 2002 s prilogami;
* DGD – za pridobitev mnenj, VODILNI NAČRT, Prenosni plinovod R21 AZ, Konjiška vas – Oplotnica, št. projekta: 15225-07, marec 2020, PROJEKT d.d., Nova Gorica, Kidričeva 9a, 5000 Nova Gorica (popravljena verzija).
* DGD, Geološko geotehnični elaborat, Prenosni plinovod R21 AZ, Konjiška vas – Oplotnica, št. elaborata: 15225\_0717, marec 2020, Geoinženiring d.o.o., Dimičeva 14, 1000 Ljubljana.

Ministrstvo je po pregledu predložene dokumentacije ugotovilo, da je nosilec nameravanega posega pristopil k spremembi tehnične izvedbe prečkanja vodotokov Dravinja, Oplotnica in Brezina. Po spremembi je tako prevideno prečkanje vodotokov brez izvedbe prekopa, s t.i. tehnologijo podvrtavanja.

Ministrstvo je po prejemu zgoraj navedene dokumentacije z dopisom št. 35431-63/2021-2550-26 z dne 8. 3. 2022 ponovno zaprosilo za mnenje o obveznosti izvedbe presoje vplivov na okolje za nameravani poseg ZRSVN, DRSV in MKGP.

Ministrstvo je dne 11. 3. 2022 prejelo mnenje št. 3501-9/2021/11 z dne 9. 3. 2022 s strani MKGP, iz katerega izhaja, da za nameravani poseg ni treba izvesti presoje vplivov na okolje in pridobiti okoljevarstveno soglasje.

Ministrstvo je dne 14. 3. 2022 prejelo mnenje št. 3562-0093/2022-4 z dne 14. 3. 2022 s strani ZRSVN. ZRSVN po pregledu predložene dokumentacije ugotavlja, da se območje nameravanega posega in njegov daljinski vpliv nahaja izven posebnih varstvenih območij (območja Natura 2000) in zavarovanih območij. Iz tega razloga ZRSVN ocenjuje, da presoje vplivov na okolje na varovana območja narave ni potrebno izvesti.

Iz mnenja ZRSVN nadalje izhaja, da se nameravani poseg nahaja na območju:

* zoološke in hidrološke naravne vrednote lokalnega pomena Dravinja (evid. št. 4495V) (Pravilnik o določitvi in varstvu naravnih vrednot, (Uradni list RS, št. [111/04](http://www.uradni-list.si/1/objava.jsp?sop=2004-01-4623), [70/06](http://www.uradni-list.si/1/objava.jsp?sop=2006-01-3005), [58/09](http://www.uradni-list.si/1/objava.jsp?sop=2009-01-2875), [93/10](http://www.uradni-list.si/1/objava.jsp?sop=2010-01-4920), [23/15](http://www.uradni-list.si/1/objava.jsp?sop=2015-01-0911) in [7/19](http://www.uradni-list.si/1/objava.jsp?sop=2019-01-0186) ter sklep št. 35600-46/2017 z dne 16. 2. 2018 in sklep št. 35600-10/2021-5 z dne 21. 1. 2021), za katero je pripravljen strokovni predlog za spremembo v državni pomen in z dodano ekosistemsko zvrstjo;
* ekološko pomembnega območja Pohorje (ID 41200).

ZRSVN še navaja, da trasa prenosnega plinovoda poteka po kmetijskih zemljiščih, na določenih mestih pa prečka tudi vodotoke, mer drugim tudi reko Dravinjo. Prečkanje reke Dravinje, prav tako pa tudi Oplotnice in Brezinščice, je predvideno z metodo podvrtavanja. Ker na ta način posegov v brežine in strugo reke Dravinje ne bo, vpliv na naravno vrednoto na obravnavanem območju ZRSVN ne pričakuje.

Glede na zgoraj navedeno, skladno z 51.a členom ZVO-1, ZRSVN meni, da presojo vplivov na okolje s stališča ohranjanja narave ni potrebno izvesti.

Ministrstvo ponovnega mnenja s strani DRSV do dneva izdaje tega sklepa ni prejelo.

*Odločitev*

Ministrstvo je na podlagi prejete dokumentacije in v skladu s Prilogo 2 Uredbe o posegih v okolje, za katere je treba izvesti presojo vplivov na okolje, ugotovil, da za nameravani poseg, glede na njegove značilnosti, lokacijo in možne vplive,ni treba izvesti presoje vplivov na okolje in pridobiti okoljevarstvenega soglasja.

Ministrstvo je namreč ugotovilo, da:

1. Značilnosti posega

* Velikost in zasnova celotnega posega: lokacija nameravanega posega je načrtovana na zemljiščih v k.o. 1114 Konjiška vas, k.o. 1107 Tepanje, k.o. 1106 Bezina, k.o. 764 Zgornje Gruškovje in k.o. 763 Oplotnica. Nameravani poseg obsega novogradnjo podzemnega prenosnega plinovoda na odseku od Konjiške vasi do Oplotnice z nazivnim premerom dimenzije DN 150, predvidenim delovnim tlakom 50 bar in dolžine 7046 m. Zasnova nameravanega posega je razvidna iz predhodno navedenega opisa.
* Skupni učinek z drugimi obstoječimi oziroma dovoljenimi posegi: nameravani poseg se na južnem delu naveže na obstoječe prenosno plinovodno omrežje oznake R21A, na severnem delu pa na obstoječi prenosni plinovod oznake P142.
* Uporaba naravnih virov, zlasti tal, prsti, vode in biotske raznovrstnosti: pri izvajanju gradbenih del se bo od naravnih virov uporabljalo mineralne surovine (prod, pesek). Pesek se bo uporabil za izdelavo posteljice in zasip cevovoda. Posteljica se bo pripravila iz peska granulacije 0/4 mm v višini 10 cm. Zasip cevovoda se bo izvedel do višine 20 cm nad cevjo, prav tako iz peska granulacije 0,4 mm.

Za namen izvedbe tlačnega preizkusa se bo uporabila voda, zajeta iz hidrantnega omrežja ob samem gradbišču. V času izvajanja gradbenih del se bo voda v manjših količinah uporabljala še za potrebe osebne higiene gradbenih delavcev.

V času obratovanja bo nameravani poseg predstavljal prenosni plinovod, s katerim bo nosilec nameravanega posega transportiral pridobljeno mineralno surovino – zemeljski plin, do porabnikov.

* Emisije onesnaževal ter druge motnje zdravja, počutja ali kakovosti življenja: nameravani poseg bo imel naslednje vplive na okolje:
* v času gradnje: hrup, emisije onesnaževal v zrak, emisije toplogrednih plinov, izpusti snovi v tla in vode, nastajanje odpadkov, svetlobno onesnaževanje, vidna izpostavljenost, vibracije in vplivi na materialne dobrine, kulturno dediščino in krajino;
* Tveganje povzročitve večjih nesreč po predpisih, ki urejajo varstvo okolja, in naravnih nesreč, tudi tistih, ki so v skladu z znanstvenimi spoznanji lahko posledica podnebnih sprememb: niti v času gradnje niti v času obratovanja nameravanega posega ne bo prisotno tveganje za nastanek večjih nesreč. Pri gradbenih delih se bo uporabljala oprema, ki ne predstavlja nevarnosti za nastanek eksplozije. Gradbeno opremo bodo uporabljali izključno ustrezno usposobljeni izvajalci. Uporabljena gradbena mehanizacija in transportna sredstva bodo ustrezno vzdrževana. Nevarnost za nastanek eksplozije predstavljajo dela povezana s prevezavo novozgrajenega odseka z obstoječim prenosnim omrežjem. Dela se bodo izvajala po vnaprej pripravljenem varnem protokolu z usposobljeno ekipo in ob prisotnosti ustreznih služb. Iz gradbišča bodo odstranjeni vsi potencialni viri vžiga.

V omrežju prenosnega sistema se bo transportiral zemeljski plin, kar lahko predstavlja nevarnost v primeru puščanja. Omrežje prenosnega plinovoda bo v celoti vkopano na ustrezno globino, s čimer bo v največji možni meri preprečen poseg tretjih oseb. Pred pričetkom obratovanja bo na novo zgrajeni odsek prenosnega plinovoda tlačno preizkušen, s čimer bo preprečeno morebitno puščanje. Proti morebitnemu puščanju je prenosno plinovodno omrežje varovano s sekcijskimi zapornimi postajami, ki zaustavijo transport zemeljskega plina ob zaznanem puščanju. V času obratovanja bo prenosno plinovodno omrežje redno pregledovano z notranje strani, s čimer se bodo ugotavljale morebitne deformacije in pričetki korozije.

* Tveganje za zdravje ljudi: gradnja nameravanega posega bo vplivala na zdravje ljudi predvsem z emisijami hrupa in emisijami onesnaževal v zrak. Nameravani poseg v času obratovanja ne bo vplival na zdravje ljudi, kar izhaja tudi iz mnenja št. 354-174/2021-6 z dne 9. 12. 2021, izdanega s strani Ministrstva za zdravje, Direktorata za javno zdravje, Štefanova ulica 5, 1000 Ljubljana oz. priloženega mnenja, ki ga je pod št. 212b-09/1649-21/NP-3476099 dne 7. 12. 2021 pripravil NLZOH.

1. Lokacija posega v okolje

* Namenska in dejanska raba zemljišč: območje nameravanega posega se ureja z Uredbo o državnem prostorskem načrtu za prenosne plinovode zanke do Zreč (Uradni list RS, št. 51/14). Površina zemljišča, na katerem se bo izvajal nameravani poseg, meri 84.801 m2. Namenska raba območja je naslednja: K1 najboljše kmetijske površine, VC celinske vode, RC regionalna cesta, PC površine cest, G gozd, BT površine za turizem. Trasa prenosnega plinovoda se začne znotraj obstoječega platoja Odcep Konjiška vas in poteka severovzhodno čez kmetijske površine proti Spodnjim Tepanjam. Obrne se proti severozahodu, prečka vodotoka Dravinjo in Bezino. Pred gozdom trasa plinovoda prečka državno cesto R2 Tepanje–Slovenske Konjice. Trasa se v severni smeri nadaljuje čez obdelovalne površine, prečka gozd, ter spet teče čez obdelovalne površine do vodotoka Oplotnica. Naselju Pobrež se približa z vzhodne strani, se ostro obrne proti severozahodu in se po severni strani izogne naselju Pobrež ter nadaljuje proti Dobriški vasi, kjer se vzhodno od vasi obrne proti Oplotnici. V gozdu trasa ves čas poteka po vzhodni strani občinske ceste Tepanje–Oplotnica in se konča v predvideni plato RP Oplotnica. Dejanska raba zemljišč, po katerih bo potekal načrtovani plinovod je naslednja: gozd (15.947 m2), travnik (19810 m2), plodno (46223 m2), prometne površine (793 m2), vodotoki (2028 m2).
* Sorazmerne pogostosti, razpoložljivosti, kakovosti in regenerativne sposobnosti naravnih virov (vključno s tlemi, vodo in biotsko raznovrstnostjo) na območju in njegovem podzemlju, zlasti: vodovarstvenih območij in virov pitne vode, varovanih kmetijskih zemljišč, najboljših gozdnih zemljišč, območja mineralnih surovin v javnem interesu: trasa nameravanega posega ne poteka po vodovarstvenih območjih, niti po območju varovalnih gozdov ali gozdnih rezervatov. Prav tako ne posega na območja mineralnih surovin v javnem interesu.
* Absorpcijske sposobnosti naravnega okolja, pri čemer se s posebno pozornostjo obravnavajo naslednja območja t.j. vodna in priobalna zemljišča, zemljišča na varstvenih in ogroženih območjih po predpisih, ki urejajo vode, zlasti mokrišča, obrežna območja, rečna ustja, obalna območja in morsko okolje; gorska in gozdna območja; območja, varovana po predpisih, ki urejajo ohranjanje narave; območja, na katerih je že ugotovljena čezmerna obremenitev okolja ali se predvideva, da je okolje čezmerno obremenjeno; gosto poseljena območja; krajine in območja zgodovinskega, kulturnega ali arheološkega pomena, zlasti območja, varovana po predpisih, ki urejajo varstvo kulturne dediščine: nameravani poseg prečka vodotoke Dravinja, Bazinščica, Oplotniščica ter še nekaj kanalov in vodotokov brez imena. Trasa plinovoda delno poteka po poplavnem območju (redke poplave) in po erozijskem območju (običajni in zahtevni zaščitni ukrepi). Na trasi plinovoda sta ob vodotokih evidentirani dve večji poplavni območji, in sicer: poplavno območje Dravinje in Oplotnice. Nameravani poseg posega na naravno vrednoto lokalnega pomena Dravinja (Ident. št. 4495). Na območju nameravanega posega oz. v njegovi neposredni bližini se nahajajo naslednja arheološka območja: Oplotnica – Arheološko območje Oplotnica (EŠD 29857), Merkečica – Rimska cesta Celeia – Petovio (EŠD 6877), Dobruška vas – Arheološko območje Pungert (EŠD 29853), Tepanje – Arheološko najdišče Javornik (EŠD 29843).

1. Vrsta in značilnosti možnih učinkov (vplivov)

* Hrup: v času gradnje bodo v dnevnem času med delovnim tednom nastajale emisije hrupa gradbenih strojev in tovornega prometa ter emisije hrupa zaradi gradbenih del. Nosilec nameravanega posega mora upoštevati določila Pravilnika o emisiji hrupa strojev, ki se uporabljajo na prostem (Uradni list RS, št. [106/02](http://www.uradni-list.si/1/objava.jsp?sop=2002-01-5269), [50/05](http://www.uradni-list.si/1/objava.jsp?sop=2005-01-2022), [49/06](http://www.uradni-list.si/1/objava.jsp?sop=2006-01-2098) in [17/11](http://www.uradni-list.si/1/objava.jsp?sop=2011-01-0691) – ZTZPUS-1). Glede na predviden obseg del in glede na to, da gre za gradnjo pretežno linijskega objekta, ki se izvaja po utečenih gradbenih postopkih po odsekih in poteka relativno hitro, bodo večje obremenitve določenih točk (npr. posameznih za hrup občutljivih objektov) na gradbeni trasi časovno omejene (predvidoma od ponedeljka do petka med 7. do 18. uro). Izven navedenega časa, ponoči ter nedeljah in praznikih se dela ne bodo izvajala. V primeru potrebe po izvajanju več hrupnejših procesov, se bodo le-ti izvajali ločeno oz. samostojno in ne istočasno. Prevoz za potrebe gradnje se bo do gradbišča izvajal po javnih prometnih površinah. Med postanki se bo v tovornih vozilih izklapljalo motorje. Gradbišče bo opremljeno s protihrupnimi paneli, s čimer bo dodatno zmanjšano širjenje emisij hrupa v okolico. Hrup med obratovanjem bo nastal izjemoma med vzdrževalnimi deli, vendar bo le-ta nepomemben. Ministrstvo, glede na vse navedeno, ocenjuje tovrstni vpliv na okolje v času gradnje on obratovanja nameravanega posega kot manj pomemben.
* Zrak: pri nameravanem posegu bodo v času izvajanja gradbenih del nastajale emisije onesnaževal v zrak in emisije toplogrednih plinov, ki bodo posledica izpušnih plinov gradbene mehanizacije in tovornih vozil za dovoze in odvoze z gradbišča. Prisotne bodo tudi emisije prahu, ki bodo izrazitejše v suhem in vetrovnem vremenu. Za čas gradnje je treba izvajati zakonodajne ukrepe (vlaženje gradbišča, prometnih in manipulativnih površin, s katerih se lahko nekontrolirano širijo prašni delci ob suhem in vetrovnem vremenu, prekrivanje sipkih tovorov pri transportu, začasnih odlagališč gradbenih odpadkov in odpadnih materialov, redno čiščenje dostopne prometne površine do gradbišča - vlaženje in pometanje) za zmanjšanje tovrstnih vplivov. Glede na to, da gre za gradnjo pretežno linijskega objekta, ki se izvaja po utečenih gradbenih postopkih, po odsekih in poteka relativno hitro, bodo večje obremenitve določenih točk na gradbeni trasi časovno zelo omejene. Zaradi izvajanja gradnje ni pričakovati pomembnejšega poslabšanja kakovosti zunanjega zraka ob trasi plinovoda, na širšem območju pa bo vpliv zanemarljiv. Ministrstvo ocenjuje vpliv na kakovost zunanjega zraka na območju nameravanega posega v času gradnje kot manj pomemben.

V času obratovanja nameravanega posega emisije onesnaževal v zrak ne bodo nastajale. Sistem v obratovanju bo vezan na obstoječe prenosno plinovodno omrežje v podzemni izvedbi. Sistem bo obratoval brez navzočnosti oseb na sami lokaciji novogradnje. Vgrajene bodo certificirane plinovodne cevi, s čimer bo preprečeno prehajanje emisij v okolico.

* Vplivi na tla/vode:

križanje z zamočvirjenimi območji: ureditev transportnih poti preko močvirij je odvisna od višine vode oz. zamočvirjenosti terena v času gradnje. Ureditev transportnih poti se bo izvedla z izdelavo začasnih transportnih poti z nasutjem nosilnega tamponskega materiala na geosintetiku ali s polaganjem lesenih kolov. Oboje se bo po končani gradnji odstranilo in vzpostavilo prvotno stanje. Po potrebi se bo izvedla obtežitev plinovoda z betonskimi jahači za preprečitev vzgona plinovodne cevi. Gradnja na zamočvirjenih območjih bo potekala v skladu z geološko-geomehanskim poročilom. Morebitno zamočvirjenje zemljišč se bo preprečilo z vzdolžnimi drenažami. Drenaže se bodo izvedle po potrebi in navodilih geologa. Položile se bodo v drenažno gramozno nasutje, ovile z geotekstilom, drenažna voda pa bo speljana v bližnje vodotoke. Če izvedba drenaž ni dovoljena, se bodo za preprečitev izsušitve zemljišča na območju nameravanega posega v jarku izvedli glineni naboji. Po potrebi in po oceni geologa se bo na zamočvirjenih območjih izkopani material odvažal na začasno deponijo znotraj delovnega pasu.

Križanje s poplavnimi območji: na trasi plinovoda sta ob vodotokih evidentirani dve večji poplavni območji. Poplavno območje Dravinje (ID 294) obsega del vodotoka Dravinja s pritokom Bezinščica in manjšimi pritoki (potoki, melioracijski jarki) med Zrečami in Dražo vasjo. Prispevno območje v prvih dveh tretjinah poteka v blagem padcu, v zadnji tretjini pa preide v ravninski del. Poplavno območje Oplotnice (ID 296) pa obsega del vodotoka Oplotnica s pritoki Božjenica, Gračanica, Čadranski potok in drugimi manjšimi pritoki (potoki, melioracijski jarki) med Oplotnico in Kolačnim. Prispevno območje na celotnem območju poteka v blagem padcu.

Polaganje prenosnega plinovoda bo pod koto terena, s tem se nivo terena ne bo spreminjal (povrnitev v prvotno stanje). Višina nadkritja med končno urejenim terenom in temenom predvidenega prenosnega plinovoda znaša najmanj 1,10 m.

Posegi so načrtovani v sušnem obdobju na način, da ne pride do poslabšanja stanja voda in da se ne onemogoči varstva pred škodljivim delovanjem voda. Obstoječa poplavna polja se ne bodo spreminjala. Po končani gradnji se bo območje gradnje uredilo v prvotno stanje. Za preprečitev vzgona plinovodne cevi je v času obratovanja plinovodna cev na omenjenih območjih obtežena z betonskimi jahači.

Predviden prenosni plinovod bo vkopan in obstoječa konfiguracija terena se ne bo spreminjala, zato razredi poplavne nevarnosti niso omejujoči, saj gradnja ne bo imela vpliva na poplavno varnost območja in ne bo spreminjala poplavnega stanja in poplavne ogroženosti, ter ne bo imela vpliva na poplavne karte, poplavna območja in razrede poplavne nevarnosti.

Križanje hidromelioracijskih območij: na območjih hidromelioracij se bo nadkritje nad plinovodno cevjo povečalo, po izvedbi nameravanega posega pa zagotovilo nemoteno delovanje hidromelioracijskega sistema.

Križanje nestabilnih območij: na geološko nestabilnih območjih se bo izvedlo predhodno sanacijo površin, skladno s pogoji strokovno kvalificiranih geoloških in geomehanskih služb. Praviloma so predvidene prečne in vzdolžne drenaže, ki se bodo položile v drenažno gramozno nasutje, ovile z geotekstilom ter sidrale z vrečami. Drenaža bo speljana v bližnje vodotoke, obstoječo meteorno kanalizacijo ali pa se jo bo ponikalo preko ponikalnic izven nestabilnega območja. Kjer je globina preperine majhna, se bo izvedlo vkop plinovodne cevi pod plazino, v matično podlago. Dodatno se bo proti površinski eroziji brežino zaščitilo z vrbovimi popleti.

Križanje z vodotoki: križanje vodotokov se bo izvedlo s prekopom ali vrtanjem na najkrajši možni razdalji. PP obloga plinovodne cevi predstavlja dodatno mehansko zaščito izolacije.

Struga se bo na območju križanja zaščitila proti vodni eroziji. Izvedla se bo ureditev s kamnito oblogo v obsegu minimalno 3,0 m vzvodno in nizvodno od plinovodne cevi oziroma v celotni širini delovnega pasu, če je to potrebno. Zaščita brežin se bo izvedla sonaravno, da se obdrži obstoječe oz. čim bolj identično stanje okolja. Izdelava brežine bo sledila naravni konfiguraciji brežine, da se ne zmanjšuje pretočnost struge. Fuge bodo globoko stične in se bodo zapolnile z rodovitno prstjo ter zatravile. Za preprečevanje izpiranja prodno gramozne podlage pod zaklinjenim lomljencem se bo položil ločilni geotekstil. Teme cevi bo predvidoma na globini min. 1,0 m pod dnom urejenih, oz. min. 1,5 m pod dnom neurejenih vodotokov in hudourniških strug. Vsa prečkanja manjših vodotokov (jarki, melioracijski jarki) se bo izvedlo s prekopom struge, in sicer v čim ožjem delovnem pasu. Protierozijska zaščita struge na območju križanja se bo izvedla po potrebi ter po navodilih geologa.

Plinovod pod strugo vodotoka ne bo imel vpliva na prevodno sposobnost struge. Ta z izvedbo nameravanega posega ne bo zmanjšana. Lokacija prečkanja se bo na terenu trajno obeležila z nadzemnimi oznakami. Križanja in posegi v struge vodotokov se bodo izvedli na način, da se ne spreminja pretoka vode, njene kakovosti in biološke raznovrstnosti. Pri posegih v vodotoke je potrebno upoštevati naslednje pogoje, ki so že vključeni v DGD:

− kar najbolj je potrebno ohraniti naravno obvodno zarast,

− med gradnjo se ne sme posegati v strugo z materiali, ki vsebujejo nevarne spojine,

− prod, gramoz, pesek se ne sme odvzemati iz pomembnih delov življenjskih prostorov prostoživečih živali, iz drugih delov pa le toliko in tako, da se bistveno ne spremenijo življenjske razmere,

− posege je treba načrtovati tako, da se prevodna sposobnost struge vodotoka ne zmanjša,

− pri zemeljskih delih ni dovoljeno zasipavati izvirov, sprožati erozijskih procesov, rušiti ravnotežja na labilnih tleh ali preprečiti odtoka visokih voda ali hudournikov,

− med gradnjo je treba zagotoviti, da v vodotoku ne nastanejo razmere neprekinjene kalnosti,

− dela, ki posegajo v vodne površine, se morajo izvajati zunaj drstitvenih dob ribjih vrst.

Nosilec nameravanega posega mora o začetku del najmanj sedem dni prej obvestiti pristojnega izvajalca ribiškega upravljanja, izvajalca naravovarstvenega nadzora in na območjih varstva narave tudi organizacijo, pristojno za ohranjanje narave.

V času gradnje nameravanega posega bi lahko prišlo do manjših emisij snovi v vode in tla, ki bi lahko nastale kot posledica obratovanja gradbenih strojev in transporta, uporabe tekočih goriv in gradbenih materialov. Nosilec nameravanega posega mora za preprečevanje le-teh izvesti vse preventivne ukrepe (nadzor tehnične usposobljenosti gradbene mehanizacije in drugih vozil, nadzor nad uporabo goriv, olj ter drugih materialov, pretakanje olj in goriv v primeru manjše mehanizacije na posebnih površinah na območju gradbišča, zaščitenih in varovanih pred možnostjo izlitja v tla oz. vode, pretakanje olj in goriv v primeru večje mehanizacije izven gradbišča, takojšnje ukrepanje v primeru nezgodnega razlitja). Po končanih delih je treba odstraniti vse postavljene provizorije in pomožne objekte ter vse z gradnjo prizadete površine sanirati in krajinsko ustrezno urediti oz. vzpostaviti v prvotno stanje.

Vgrajene bodo certificirane plinovodne cevi, ki ne predstavljajo vira emisij snovi v vode. Medsebojno varjenje cevi bo izvedeno s strani certificiranih izvajalcev, po certificiranem varilnem postopku. Pred pričetkom obratovanja bo novo zgrajeni odsek prenosnega plinovoda tlačno preizkušen. V sistemu prenosnega plinovoda se bo pretakal zemeljski plin, ki sam po sebi ne predstavlja nevarnosti za vode.

Glede na vse navedeno, t.j. spremembo projekta (podvrtavanje treh vodotokov namesto prekopa), upoštevajoč sam način izvedbe nameravanega posega in ukrepe, vključene v DGD, ministrstvo, kljub mnenju DRSV, da bi bilo treba za nameravani poseg izvesti presojo vplivov na okolje, vpliv nameravanega posega na emisije v tla in vode in z vidika križanja z zamočvirjenimi, poplavnimi, hidromelioracijskimi, nestabilnimi območji in z vodotoki, v času gradnje in obratovanja ocenjuje kot manj pomemben.

* Vpliv na ribištvo: nameravani poseg bo prečil več vodotokov. Ministrstvo je dne 15. 12. 2021 prejelo mnenje št. 4202-87/2021-5 z dne 14. 12. 2021 s strani ZZRS. Iz mnenja ZZRS izhaja, da bo predvidena trasa plinovoda prečila več vodotokov s prekopom struge. Zavarovanje dna se bo izvedlo s kamnito oblogo v obsegu minimalno 3 m gor- in dol- vodno od plinske cevi. Na podlagi dosedanjih izkušenj z izgradnjo plinovodov na območju vodotokov ZZRS meni, da s stališča ribištva presoja vplivov na okolje za poseg ni potrebna. Kljub temu pa mora nosilec nameravanega posega načrtovane posege na območju vodotokov uskladiti z ZZRS, saj načrtovano prečenje vseh vodotokov s prekopom struge ni ustrezno. ZZRS tako navaja, da naj bo prečenje vodotokov Dravinja, Oplotnica in Bezina izvedeno z metodo podvrtavanja. Ministrstvo na podlagi proučitve dopolnitve vloge, prejete dne 1. 3. 2022 in 7. 3. 2022, ugotavlja, da je bila s strani nosilca nameravanega posega tehnična izvedba prečkanja vodotokov Dravinje, Oplotnice in Brezine (Brezinščice) spremenjena. Po spremembi se bo prečkanje vodotokov izvedlo brez prekopa, t.j. s tehnologijo podvrtavanja. Upoštevaje mnenje ZZRS, spremenjeno tehnično izvedbo prečkanja vodotokov in navedbo pogojev podanih s strani ZZRS v DGD (Poglavje 6.5. Zahteve, ki izhajajo s strani posameznih mnenjedajalcev, 6.5.1 Zavod za ribištvo Slovenije), ministrstvo tovrstni vpliv na okolje ne ocenjuje kot pomemben.
* Odpadki: pri izvedbi nameravanega posega bodo nastajali gradbeni odpadki, višek izkopane zemljine (ca. 2988 m3), les (ca. 5,0 m3), ter kovine, steklo in plastika (ca. 0,3 m3). Izdelan bo načrt gospodarjenja z gradbiščnimi odpadki. Z odpadnim gradbenim materialom bo nosilec nameravanega posega ravnal v skladu z določili Uredbe o ravnanju z odpadki, ki nastanejo pri gradbenih delih (Uradni list RS, št. [34/08](http://www.uradni-list.si/1/objava.jsp?sop=2008-01-1360)). Zemlja in kamenje iz izkopa jarka se bo v večjem delu uporabila za zasip jarka, ostali gradbeni material pa se bo odpeljal in predal pooblaščenemu prevzemniku tovrstnih odpadkov. V času obratovanja odpadki ne bodo nastajali. Vpliv nameravanega posega na nastajanje odpadkov in s tem povezane obremenitve okolja v času gradnje in obratovanja se ocenjuje kot nepomemben.
* Vplivi na spremembo dejanske rabe zemljišč: dejanska raba tal se z izvedbo nameravanega posega ne bo spremenila. Območje nameravanega posega bo po izvedbi nameravanega posega povrnjeno v prvotno stanje. Po zasipu jarka bo namreč nosilec nameravanega posega uredil površine na enak način in v enaki kvaliteti, kot so bile pred gradbenim posegom.
* Sprememba vegetacije: zaradi gradnje se bo odstranila vegetacija na območju celotnega delovnega pasu. V čim večji meri se bo ohranila drevesna in grmovna vegetacija. Med gradnjo bo poskrbljeno, da se prepreči nepotrebno zasipavanje in odstranjevanje podrasti. Po končanih delih se bo zemljišča saniralo in vzpostavilo enako stanje in kakovost, kot pred gradbenim posegom. Živica in mrtvica se bosta odlagali ločeno in se tudi vračali v enakem vrstnem redu. Rodovitno zemljo se ne bo stiskalo. Ohranila se bo njena plodnost. Za sanacijo oz. zasaditev se bodo uporabile le avtohtone vrste. Rob poseke bo izveden valovito. V pasu 2,5 m od osi plinovoda bo omogočena rast zeliščne podrasti in grmovnic s plitvim koreninskim sistemom, ki ne bo presegal 1,0 m. Drevesne in grmovne živice v krajini se bo nadomestilo z novimi. Travnate površine, ki bodo med gradnjo poškodovane, se bo ponovno zatravilo. Zelenice in pasovi višje ter nižje vegetacije bodo ustrezno vzdrževani. Poškodovano drevnino se bo strokovno odrezalo. Morebitno drevnino pa nadomestilo.
* Svetlobno onesnaževanje: gradbena dela se bodo izvajala v dnevnem času od ca. 7. do 18. ure. Gradbišče v času gradnje ne bo dodatno umetno osvetljeno.

Sam plinovod ne bo vir emisij svetlobe v okolico, saj bo vkopan v zemljo. Vpliv nameravanega posega na emisije svetlobe v okolico oz. na svetlobno onesnaženje okolja v času obratovanja se ocenjuje kot nepomemben oz. vpliva ne bo.

* Segrevanje ozračja/vode: po plinovodu se bo izvajal prenos zemeljskega plina s temperaturo 10°C. Plinovod bo prav tako vkopan, kar predstavlja dodatno toplotno zaščito.
* Vidna izpostavljenost: med gradnjo bo zaradi del in prisotnosti strojev (gradbene in transportne mehanizacije na gradbišču, gradbenih dvigal, gradbiščnih ograj, gradbenih materialov, itd.) nekoliko spremenjena podoba obravnavanega območja, kar bo opazno le z bližje okolice. Izvedba nameravanega posega po končani gradnji predvideva vzpostavitev obstoječe rabe, zato nameravani poseg ne bo predstavljal vidne spremembe oz. spremembe krajine.
* Vibracije: v času gradbenih del bodo občasno nastajale vibracije, kot posledica izvajanja nekaterih del, kot npr. utrjevanje nasipov in terena z vibracijskimi stroji ali valjarji ter kot posledica tovornega prometa, povezanega z gradnjo. Ker bo gradnja potekala večinoma v dnevnem času in ker pri tovrstnih linijskih objektih gradnja poteka po odsekih in relativno hitro, gre za začasen vpliv oz. začasno motnjo v bivalnem ali naravnem okolju, zato ni pričakovati bistvenega poslabšanja bivalne kakovosti ali poškodb objektov ob trasi plinovoda in bistvenega poslabšanja življenjskih pogojev za prosto živeče živali v naravnem okolju.
* Vplivi na materialne dobrine, kulturno dediščino in krajino: Na območju nameravanega posega oz. v njegovi neposredni bližini se nahajajo naslednja arheološka območja: Oplotnica – Arheološko območje Oplotnica (EŠD 29857), Merkečica – Rimska cesta Celeia – Petovio (EŠD 6877), Dobruška vas – Arheološko območje Pungert (EŠD 29853), Tepanje – Arheološko najdišče Javornik (EŠD 29843). Objekte in območja kulturne dediščine je potrebno varovati pred poškodbami ali uničenjem tudi med gradnjo – čez objekte in območja kulturne dediščine ne smejo potekati gradbiščne poti, obvozi, ne smejo se izkoriščati kot lokacije skladiščenja viškov materiala ipd. Nameravani poseg je načrtovan na način, da bodo vsi gradbeni posegi zmanjšani na najmanjšo površino potrebno za gradnjo, da se čim manj posega v naravni relief in rastje in s tem čim bolj ohrani kulturna dediščina, naravne prvine in značilnosti kulturne krajine.

Ministrstvo je dne 9. 12. 2021 prejelo mnenje št. 35107-0425/2021/4-MKC z dne 6. 12. 2021 s strani ZVKDS OE Maribor. ZVKDS OE Maribor je v mnenju ugotovil, da je kulturnovarstveni režim za nameravani poseg opredeljen v 21. členu Uredbe o državnem prostorskem načrtu za prenosne plinovode zanke do Zreč (Uradni list RS, št. 51/14; za območja registriranih arheoloških najdbišč), deloma pa tudi v Odloku o razglasitvi kulturnih spomenikov lokalnega pomena za Občino Oplotnica (Uradno glasilo slovenskih občin, št. 57/2019; za območji tangiranih kulturnih spomenikov Oplotnica – Arheološko območje Oplotnica (EŠD 29857) in Markečica – Rimska cesta Celeia – Poetovio (EŠD 6877)). ZVKDS OE Maribor nadalje navaja, da je na isto projektno dokumentacijo DGD, na vlogo nosilca nameravanega posega, izdal tudi že kulturnovarstvene pogoje (št. 35107-0425/2021/2-MKC z dne 8. 6. 2021) v postopku pridobivanja mnenja za gradbeno dovoljenje za poseg. Na osnovi navedenega ZVKDS OE Maribor povzema, da je doslej kulturna dediščina obravnavana korektno, da so fazni ukrepi glede varstva arheološke dediščine že zastavljeni in načeloma zagotovljeni.

Ministrstvo je dne 13. 12. 2021 prav tako prejelo mnenje št. 35108-0147/2021-6-MR z dne 8. 12. 2021 s strani ZVKDS OE Celje. ZVKDS OE Celje po pregledu dokumentacije ugotavlja:

* da predviden poseg – na območju krajevne pristojnosti ZVKDS OE Celje poteka z delom trase na območju registriranega arheološkega najdišča Tepanje – Arheološko območje Javornik (EŠD 29843);
* da je kulturnovarstveni režim za nameravani poseg opredeljen v 21. členu Uredbe o državnem prostorskem načrtu za prenosne plinovode zanke do Zreč (Uradni list RS, št. 15/14; za območja registriranih arheoloških najdišč);
* da je na predmetno projektno dokumentacijo DGD ZVKDS OE Celje nosilcu nameravanega posega že izdal kulturnovarstvene pogoje za predviden poseg št. 35108.0147/2021-2-MR z dne 22. 6. 2021, kjer je opredelil, da je na območju Arheološkega območja Javornik potrebno izvesti predhodne arheološke raziskave za določitev vsebine in sestave najdišča – intenzivni pašniki in podpovršinski terenski pregled (ITP) in arheološki testni izkop z ročnim izkopom testnih jam (TJ) velikost 1 x 1 m in v globino do sterilne geološke osnove; testne jame se izkopljejo v mreži pr. 50 m (skupaj 7 TJ na trasi koridorja). Za izvedbo predhodne arheološke raziskave je skladno z 31. členom ZVKD-1 potrebno na Ministrstvu za kulturo pridobiti kulturnovarstveno soglasje za raziskavo in odstranitev arheoloških ostalin.

Na osnovi navedenega ZVKDS OE Celje povzema, da je doslej varstvo nepremične arheološke kulturne dediščine obravnavano korektno in v zadostni meri ter da je nosilec nameravanega posega že pristopil, skladno z 21. členom Uredbe, k pridobivanju kulturnovarstvenih aktov, ki zagotavljajo potrebno varstvo arheološke dediščine. ZVKDS OE Celje tako za del trase v njegovi pristojnosti, skladno z 84. členom Zakona o varstvu kulturne dediščine (ZVKD-1, Uradni list RS, št. 16/08, 123/08, 8/11, 30/11-Odl.US, 90/12, 111/13, 32/16 in 21/18-ZNOrg) podaja mnenje, da s kulturnovarstvenega stališča za nameravani poseg presoja vplivov na okolje in pridobivanje okoljevarstvenega soglasja ni potrebna.

Ministrstvo na podlagi proučitve prejetih mnenj ocenjuje vpliv nameravanega posega na kulturno dediščino kot manj pomemben.

* Vpliv na biotsko raznovrstnost, zlasti varovane vrste in habitate s posebnih varstvenih območij (Natura 2000): območje predvidene gradnje Prenosnega plinovoda R21 AZ Konjiška vas - Oplotnica in njegov daljinski vpliv se nahaja izven posebnih varstvenih območij (območja Natura 2000) in zavarovanih območij. Iz tega razloga ministrstvo ugotavlja, da vpliva nameravanega posega na varovana območja ni pričakovati. Ministrstvo nadalje ugotavlja, da se nameravani poseg nahaja na območju:
  + zoološke in hidrološke naravne vrednote lokalnega pomena Dravinja (evid. št. 4495V) (Pravilnik o določitvi in varstvu naravnih vrednot, Uradni list RS, št. 111/04, 70/06, 58/09, 93/10, 23/15 in 7/19 ter sklep št. 35600-46/2017 z dne 16. 2. 2018 in sklep št. 35600-10/2021-5 z dne 21.1.2021), za katero je pripravljen strokovni predlog za spremembo v državni pomen in z dodano ekosistemsko zvrstjo; ter
  + ekološko pomembnega območja Pohorje (ID 41200).

Trasa prenosnega plinovoda poteka večinoma po kmetijskih zemljiščih, na določenih mestih pa prečka tudi vodotoke, med drugim tudi reko Dravinjo. Prečkanje reke Dravinje, kot tudi Oplotnice in Brezine (Brezinščice) je po spremenjenem projektu predvideno s podvrtavanjem. Glede na navedeno, in upoštevajoč mnenje ZRSVN št. št. 3562-0093/2022-4 z dne 14. 3. 2022 ministrstvo tovrstni vpliv na okolje ne ocenjuje kot pomemben.

* Drugi vplivi nameravanega posega upoštevajoč merila za ugotavljanje, ali je za nameravani poseg v okolje treba izvesti presojo vplivov na okolje, ki so v Prilogi 2 Uredbe o posegih v okolje, za katere je treba izvesti presojo vplivov na okolje, ne bodo pomembni oziroma jih ne bo, zato se ministrstvo do njih ni opredeljevalo.

Na podlagi zgoraj navedenih dejstev ministrstvo v skladu z določili 51.a člena ZVO-1 ugotavlja, da za nameravani poseg ni treba izvesti presoje vplivov na okolje ter pridobiti okoljevarstvenega soglasja, saj nameravani poseg ne bo imel pomembnih vplivov na okolje, zato je bilo odločeno, kot izhaja iz 1. točke izreka tega sklepa.

Skladno z določbo petega odstavka 51.a člena ZVO-1 pritožba zoper sklep ne zadrži njegove izvršitve kot izhaja iz 2. točke izreka tega sklepa.

V skladu z določbami petega odstavka 213. člena v povezavi s 118. členom Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13,175/20-ZIUOPDVE in 3/22-ZDeb, v nadaljevanju ZUP) je bilo potrebno v izreku tega sklepa odločiti tudi o stroških postopka. Glede na to, da v tem postopku stroški niso nastali, je bilo odločeno, kot izhaja iz 3. točke izreka tega sklepa.

Iz drugega odstavka 230. člena ZUP izhaja, da je zoper odločbo, ki jo izda na prvi stopnji ministrstvo, dovoljena pritožba samo takrat, kadar je to z zakonom določeno. Takšen zakon mora določiti tudi, kateri organ je pristojen za odločanje o pritožbi, sicer o pritožbi odloča vlada.

Glede na dejstvo, da se v postopku prijave spremembe smiselno uporablja določila 51.a člena ZVO-1 ter glede na to, da ZVO-1 v petem odstavku 51.a členu določa, da je zoper sklep, izdan v predhodnem postopku, možno podati pritožbo, ne določa pa, kateri organ je pristojen za odločanje o pritožbi, o pritožbi zoper ta sklep odloča Vlada RS.

**Pouk o pravnem sredstvu:**

Zoper ta sklep je dovoljena pritožba na Vlado Republike Slovenije v roku 15 dni po vročitvi tega sklepa. Pritožba se pošlje pisno po pošti ali poda ustno na zapisnik na Ministrstvo za okolje in prostor, Dunajska 48, Ljubljana. Za pritožbo se plača upravna taksa v višini 18,10 EUR. Upravno takso se plača v gotovini ali z drugimi veljavnimi plačilnimi instrumenti in o plačilu predloži ustrezno potrdilo. Upravna taksa se lahko plača na podračun javnofinančnih prihodkov z nazivom: Upravne takse – državne in številko računa: 0110 0100 0315 637 z navedbo reference: 11 25500-7111002-35400022.

Postopek vodila:

Ana Kezele Abramović

sekretarka

mag. Vesna Kolar Planinšič

Vodja sektorja za okoljske presoje

Vročiti:

* pooblaščencu nosilca nameravanega posega: PROJEKT d.d., Nova Gorica, Kidričeva ulica 9a, 5000 Nova Gorica (za: PLINOVODI d.o.o., Cesta Ljubljanske brigade 11b, 1000 Ljubljana) - osebno.

Poslati:

* enotni državni portal e-uprava;
* Inšpektorat Republike Slovenije za okolje in prostor, Inšpekcija za okolje in naravo, Dunajska cesta 58, 1000 Ljubljana – po elektronski pošti ([gp.irsop@gov.si](mailto:gp.irsop@gov.si));
* Občina Slovenske Konjice, Stari trg 29, 3210 Slovenske Konjice – po elektronski pošti ([info@slovenskekonjice.si](mailto:info@slovenskekonjice.si));
* Občina Oplotnica, Goriška cesta 4, 2317 Oplotnica – po elektronski pošti ([obcina@oplotnica.si](mailto:obcina@oplotnica.si));
* Zavod za varstvo kulturne dediščine Slovenije, Služba za kulturno dediščino, Območna enota Maribor, Slomškov trg 6, 2000 Maribor – po elektronski pošti (tajnistvo.mb@zvkds.si);
* Nacionalni laboratorij za zdravje, okolje in hrano, Center za okolje in zdravje, Oddelek za okolje in zdravje Maribor, Prvomajska ulica 1, 2000 Maribor - po elektronski pošti (mb.coz@nlzoh.si);
* Zavod za varstvo kulturne dediščine Slovenije, Služba za kulturno dediščino, Območna enota Celje, Glavni trg 1, 3000 Celje – po elektronski pošti (tajnistvo.ce@zvkds.si);
* Zavod Republike Slovenije za varstvo narave, Območna enota Celje, Vodnikova ulica 3, 3000 Celje – po elektronski pošti (zrsvn.oece@zrsvn.si);
* Zavod za ribištvo Slovenije, Spodnje Gameljne 61a, 1211 Ljubljana – Šmartno – po elektronski pošti (info@zzrs.si);
* Direkcija Republike Slovenije za vode, Mariborska cesta 88, 3000 Celje – po elektronski pošti (gp.drsv@gov.si);
* Ministrstvo za kmetijstvo, gozdarstvo in prehrano, Direktorat za kmetijstvo, Dunajska cesta 22, 1000 Ljubljana ­– po elektronski pošti ([gp.mkgp@gov.si](mailto:gp.mkgp@gov.si));
* Zavod za gozdove Slovenije, Večna pot 2, p.p. 2971, 1001 Ljubljana – po elektronski pošti (zgs.tajnistvo@zgs.gov.si).